“Plaasaanval” toe eintlik moord deur vrouŉ Vrou wat beweer het dat haar man tydens ŉ plaasaanval vermoor is, is tot 18 jaar tronkstraf gevonnis nadat dit aan die lig gekom het dat sy die moordenaar was, het Rapport Sondag berig. Beeld het vroeër berig dat Petro en Johan Taljaard op Saterdag 12 April 2003 deur minstens twee mans op hul plaas Rietpan in Delareyville aangeval is. Petro het beweer dat sy wakker geskrik het nadat sy ŉ venster hoor breek het en dat ŉ inbreker later ŉ mes teen haar keel gehou het. Petro het aangevoer haar man is vier keer geskiet nadat hy in ŉ struweling met een van die “rowers” betrokke was. Volgens haar het die “rower” Johan se vuurwapen onder sy kussing uitgehaal en hom daarmee geskiet. Die “rowers” het met die vuurwapen en kontant gevlug. Die polisie in Klerksdorp het ŉ “plaasmoord” ondersoek en ŉ beroep gedoen vir inligting maar die saak het doodgeloop. Adv. Hannes van Niekerk het gesê die saak is later heropen nadat daar klagtes was oor die saak nie opgelos is nie. Volgens foto’s wat van die misdaadtoneel geneem is, het forensiese kenners beslis dat Petro se beserings self toegedien is en dat sy haarself met ŉ skerp voorwerp gekrap het. Petro het glo ook baie lank gevat om die polisie te skakel na die moord en was ook nie seker hoeveel “rowers” daar was nie. Petro het die afgelope week haar pleit van onskuldig na skuldig verander tydens haar verhoor in die hooggeregshof in Mahikeng in Noordwes. Die motief vir die moord was glo geld. Petro het die plaas geërf na Johan se dood.